**НАЦРТ**

**ЗАКОН О ВОЛОНТИРАЊУ**

**I. ОСНОВНЕ ОДРЕДБЕ**

**Предмет**

**Члан**

Овим законом уређује се волонтирање, права обавезе и одговорности волонтера, организатора волонтирања и корисника волонтирања, као и друга питања од значаја за волонтирање

 **Употреба родно осетљивог језика**

**Члан**

Сви појмови који се користе у овом закону употребљени у граматичком мушком роду подразумевају природни мушки и женски род лица на које се односе.

**Волонтирање**

**Члан**

Волонтирање је организовано, добровољно улагање времена, знања и вештина којима се обављају активности у циљу општег интереса, за општу добробит друштва или другог лица, као што је: очување биљног и животињског света и заштита животне средине, како уз присуство волонтера у физичком простору волонтирања, тако и волонтирање уз коришћење информационо-комуникационих технологија (волонтирање на даљину), без исплате новчане накнаде или потраживања друге имовинске користи, осим ако овим законом није друкчије одређено.

 Волонтирање из става 1. овог члана не утиче на права која волонтер остварује по основу статуса незапосленог лица.

 Волонтирањем се доприноси друштвеном развоју, активном укључивању грађана у друштвене процесе, солидарности, социјалној кохезији и социјалном укључивању.

 Волонтирањем се стичу искуства и развијају компетенције потребне и корисне за активно учешће у друштву, лични развој и личну добробит.

 Децу и младе укључене у формалне и неформалне облике образовања и васпитања потребно је упознати с вредностима, улогом и значајем волонтирања, омогућити им да стекну искуства волонтирања и оспособити их кроз васпитање и образовање за волонтирање, друштвену солидарност и активно грађанство.

 "*Ад хок*" волонтирање подразумева активности од општег интереса, за опште добро или за добро другог лица, које не трају дуже од 10 часова недељно, најдуже 30 дана без прекида или са прекидима, у току календарске године.

Волонтирање у ванредним ситуацијама је волонтирање које волонтер обавља у ситуацијама које налажу хитност у складу са прописом којим се уређује управљање ванредним ситуацијама.

 Волонтирање привредног друштва, предузетника и јавног предузећа (у даљем тексту: привредни субјект) је волонтирање које привредни субјект, који послује с циљем стицања добити, спроводи за добробит друштва, у сарадњи са организаторима волонтирања из члана 8. овога закона, а које његова запослена лица обављају добровољно и које не представља њихову радну обавезу.

**Активности које се не сматрају волонтирањем**

**Члан**

Волонтирањем у смислу овог закона не сматра се:

1) стручно оспособљавање неопходно за полагање стручног испита односно за стицање радног искуства (пракса) са и без заснивања радног односа, као и усавршавање и рад ван радног односа у смислу прописа о раду и других прописа;

2) свака врста радног ангажовања која по својој природи представља радни однос или други облик рада ван радног односа у смислу закона којим је уређен рад;

3) активности које је једно лице дужно да пружи другом лицу у складу са законом, другим прописом и уговором, осим уговора о волонтирању;

4) обављање послова Црвеног крста Србије који су везани за остваривање циљева и задатака у складу са законом;

5) извршавање судских, прекршајних и других одлука надлежних органа;

6) активности које су уобичајене у породичним, пријатељским или суседским односима;

7) активности у политичким странкама, синдикатима и удружењима послодаваца, ради остваривања њихових циљева и задатака, од стране њихових чланова, у складу са статутом /општим актом/;

8) добровољно давање крви и органа;

9) активности добровољних јединица и друштава за спасавање;

10) спонтане активности за ублажавање последица катастрофа, елементарних непогода и непосредне опасности.

**Волонтер**

**Члан**

Волонтер је домаће или страно физичко лице, као и лице без држављанства, које обавља волонтерске активности у земљи и иностранству у складу са овим законом, опште прихваћеним правилима међународног права и потврђеним међународним уговором.

 Лице од 15 до 18 година може да волонтира уз писмену сагласност родитеља или другог законског заступника, под условима и на начин прописан законом којим се уређује рад.

 Лице млађе од 18 година не може да волонтира у активностима које су означене као опасан рад за децу, у складу са прописом којим је уређен опасан рад за децу.

 Волонтер може да буде лице које има најмање 15 година живота.

 Изузетно од става 4. овог члана лице млађе од 15 година може да буде укључено у једнодневне волонтерске акције, васпитно-образовне волонтерске активности у складу са прописима о образовању и васпитању и ратификованим међународним конвенцијама.

 Лице које је потпуно или делимично лишено пословне способности може бити волонтер уз претходну сагласност органа старатељства и старатеља.

**Сметње за волонтирање**

**Члан**

Ако програм волонтирања подразумева непосредан рад са децом, особама са инвалидитетом, старим лицима, лицима којима је неопходна помоћ и нега другог лица, болесним особама или особама које су потпуно или делимично лишене пословне способности, жртвама насиља у породици, особама са нарушеним менталним здрављем и повратницима, волонтер не може бити:

 1) лице којем је изречена мера безбедности обавезног психијатријског лечења на слободи или обавезног лечења од злоупотребе психоактивних супстанци или забране вршења позива, делатности и дужности, у трајању од три године од дана истека ове мере;

 2) правноснажно осуђено лице за кривично дело против живота и тела, против слобода и права човека и грађанина, против полне слободе, против брака и породице, против здравља људи, у трајању од најмање пет година од дана правноснажности пресуде;

 3) лице према којем је изречена мера због насиља у породици, у трајању од три године од дана истека ове мере.

**Корисник волонтирања**

**Члан**

Корисник волонтирања прима услуге волонтера и може бити:

 1) физичко лице;

 2) друштвена заједница (јединица локалне самоуправе, део територије јединице локалне самоуправе, или друштво у целини);

 3) правно лице чији основни циљ није стицање добити.

 Организатор волонтирања чији основни циљ није стицање добити, истовремено може бити и корисник волонтирања.

**Организатор волонтирања и волонтерски центар**

**Члан**

Организатор волонтирања може бити:

 1) Република Србија, аутономна покрајина и јединица локалне самоуправе;

 2) имаоци јавних овлашћења у складу са законом;

 3) град односно градска општина;

 4) органи, службе и организације које оснива јединица локалне самоуправе и аутономна покрајина;

 5) месна заједница и други облик месне самоуправе;

 6) јавне службе;

 7) црква или верска организација уписана у одговарајући регистар у складу са законом;

 8) синдикат или политичка странка;

 9) удружење послодаваца и друга удружења;

 10) фондације и задужбине у складу са законом;

 11) друга домаћа и страна правна лица чији основни циљ није стицање добити у складу са законом и преузетим међународним обавезама у области волонтирања.

Волонтерски центар је центар где организације цивилног друштва посредују између волонтера, организатора волонтирања и заједнице, пружајући подршку у организовању, координисању спровођења волонтерских активности, пружању релевантних информација у области волонтирања и указујући на значај волонтирања.

Волонтерски центар спроводи обуку из области менаџмента волонтерским програмима, промовише примере добре праксе и предузима друге активности са циљем јачања волонтерских активности у заједници где делују.

**Привредни субјекти као организатори волонтирања**

**Члан**

 Привредни субјект може бити организатор волонтирања односно спроводити програм волонтирања у који укључује волонтере из заједнице, ако:

 1) волонтирање организује ван својих радних просторија;

 2) волонтирањем не стиче добит;

 3) волонтирањем не замењује рад запослених или других лица ангажованих у складу са прописима којима је уређен рад (у даљем тексту: запослени).

Привредни субјект спроводи волонтирање у које укључује своје запослене, на добровољној бази и у радно време, на основу политике волонтирања уређене интерним актом који садржи:

 1) опис циља и жељених резултата програма волонтирања, као и користи за волонтера, корисника волонтирања и заједницу које се програмом постижу;

 2) начин на који се реализује волонтирање, у складу са специфичностима привредног друштва, предузетника односно јавног предузећа;

 3) максимални број сати на годишњем нивоу који запослени може да издвоји за волонтерске активности подршке заједници, тако да не ремети своје редовне радне активности и обавезе;

 4) време за реализују волонтерских активности.

На запослене из става 2. овог члана примењују се прописи о раду и прописи о безбедности и здрављу на раду.

Одбијање волонтирања запослених из става 2. овог члана не може бити основ за стављање запослених у било какав неповољнији положај у односу на положај пре понуде волонтирања.

Обављање волонтерских активности из става 2. овог члана не може бити основ за умањење зараде и других права из радног односа.

**Програм волонтирања**

**Члан**

 Организатор волонтирања доноси програм волонтирања којим утврђује потребу за укључивањем волонтера, област волонтирања, начин и поступке вршења волонтерских активности и друге елементе од важности за спровођење програма волонтирања.

 Програм волонтирања у смислу овог закона, садржи:

 1) податке о организатору волонтирања (назив организатора волонтирања, седиште, матични број);

 2) податке о временском периоду волонтирања, волонтерима, корисницима волонтирања;

 3) контакт информације лица код организатора волонтирања, одговорног за спровођење програма волонтирања;

 4) опис циља, жељених резултата и активности програма волонтирања, као и користи за волонтера, корисника волонтирања и заједницу које се програмом постижу.

 За спровођење програма волонтирања организатор волонтирања је у оквиру своје организације дужан одредити координатора волонтера који је задужен за реализацију програма волонтирања: надгледа укључивање волонтера у организацију, обезбеђује квалитет спровођења волонтирања, усмерава интеракцију између волонтера и свих учесника организације, одговоран је за документацију и за документовање оствареног доприноса у постизању циљева организатора волонтирања.

 Организатор волонтирања дужан је да програм волонтирања истакне и учини јавно доступним на својој интернет страници или на други одговарајући начин.

**Промоција волонтирања и подстицајне мере**

**Члан**

Република Србија, аутономна покрајина односно јединица локалне самоуправе предузима мере из своје надлежности у циљу промовисања волонтирања међу грађанима, а посебно међу младима од 15 до 30 година, у складу са препоруком Националног тела за развој волонтирања, као и праксом/искуством Волонтерског центра на територији надлежне те јединице локалне самоуправе.

**II. НАЧЕЛА ВОЛОНТИРАЊА**

**Начело добровољности, солидарности и промовисања волонтирања**

**Члан**

Волонтирање је добровољно и солидарно обављање активности слободном вољом волонтера.

Волонтирање се промовише као активност од општег интереса, интереса грађана и заједнице којом се доприноси активном укључивању грађана у друштвене процесе, развоју хуманијег и равноправнијег демократског друштва једнаких могућности, као и побољшању квалитета живота грађана.

**Начело забране дискриминације**

**Члан**

Забрањено је свако неоправдано прављење разлике или неједнако поступање, односно пропуштање организатора волонтирања према волонтерима које представља дискриминацију у складу са законом, осим ако друкчије не произлази из природе волонтерске активности, могућности самог волонтера или ако није друкчије одређено законом.

 Организатор волонтирања и волонтер дужни су да поступају према физичким лицима - корисницима волонтирања у складу са начелом из става 1. овог члана.

**Начело заштите корисника волонтирања**

**Члан**

 Организатор волонтирања дужан је да обезбеди да се обављање волонтерских активности врши на начин којим се штити лични интегритет и интерес корисника волонтирања.

 Организатор волонтирања дужан је да посвети посебну пажњу избору и обуци волонтера који волонтирају са следећим категоријама корисника волонтирања: децом, особама са инвалидитетом, старим и немоћним лицима, болесним особама или особама које су лишене пословне способности или другим осетљивим групама, уз поседовање знања, искустава и способности за рад с тим категоријама корисника волонтирања.

У случају волонтирања с корисницима из става 2. овога члана, организатори волонтирања дужни су осигурати адекватну стручну помоћ и надзор над радом волонтера.

**Начело забране злоупотребе волонтирања**

**Члан**

Забрањено је организовање волонтирања у циљу стицања добити.

 Забрањено је волонтирање којим се замењује рад који обављају лица у складу са прописима о раду.

 Забрањено је волонтере искоришћавати и злоупотребљавати у сврху стицања или повећања профита или стицања личне користи.

**Начело заштите деце и омладине**

**Члан**

На малолетне волонтере (лица млађа од 18 година) и лица између навршене 18. и 21. године живота при обављању волонтирања примењују се прописи који се односе на заштиту ових лица на раду и прописи о опасном раду за децу.

 Малолетни волонтер може волонтирати искључиво на активностима или пружањем услуга које су примерене његовом узрасту, физичком, психичком и моралном развоја и вештинама које не представљају ризик за његово здравље, развој и не ометају његово редовно похађање наставе у школи.

Волонтирање малолетног волонтера обавља се уз обавезни надзор и подршку организатора волонтирања, корисника волонтирања, родитеља или другог законског заступника малолетног волонтера и других одраслих особа.

 Малолетни волонтер не сме да буде изложен:

 1) волонтирању ван граница Републике Србије без сагласности законског заступника, као и без пратње законског заступника или организатора волонтирања;

 2) волонтирању повезаном с тешким физички напором или ризицима који угрожавају или би могли да угрозе његов живот, здравље, морал, развој или његово редовно похађање наставе у школи.

 Малолетни волонтер може да престане да обавља волонтерске активности у било ком тренутку без сагласности, али уз знање родитеља или другог законског заступника.

**Начело бесплатности волонтирања**

**Члан**

Волонтер нема право на новчану накнаду или другу имовинску корист за волонтирање, осим накнаде трошкова прописаних овим законом.

**Начело доприноса одрживом развоју**

**Члан**

Волонтирање доприноси одрживом развоју, друштвеној кохезији, благостању, унапређењу људских ресурса, развоју вештина и размени знања, јачању локалних заједница, одговорном коришћењу природних ресурса и очувању животне средине, подстицању иновација и позитивних промена, подизању свести о темама од значаја за друштво и животну средину, безбедности и здрављу, као и другим областима одрживог развоја у којима је потребна помоћ волонтера.

**Начело друштвене укључености**

**Члан**

Организатор волонтирања посебну пажњу посвећује обезбеђивању једнаких могућности при волонтирању и укључивању припадника свих друштвених група, а посебно особа које припадају осетљивим групама, с циљем њиховог друштвеног оснаживања. Организатор волонтирања обавезан је да обезбеди адекватну подршку и надзор стручних особа волонтерима припадницима друштвено осетљивих група.

**Начело интернационалности волонтирања**

**Члан**

Држављанин Републике Србије који волонтира у иностранству има иста права и обавезе предвиђене овим законом и преузетим међународним обавезама.

Организатор волонтирања са седиштем на територији Републике Србије је дужан да уговори права у складу са овим законом за држављане Републике Србије који ће волонтирати у иностранству.

Страни држављанин и лице без држављанства (у даљем тексту: волонтер странац) има право да волонтира у Републици Србији у складу са законом и потврђеним међународним уговорима.

Уговор о волонтирању који закључи волонтер странац у писаном облику у складу са овим законом сматра се доказом оправданости привременог боравка у Републици Србији.

**III. ПРАВА И ОБАВЕЗЕ ВОЛОНТЕРА И ОРГАНИЗАТОРА ВОЛОНТИРАЊА**

**Права волонтера**

**Члан**

Волонтер има право:

 1) да буде упознат са условима волонтирања, активностима које ће обављати, правима која му припадају на основу закона;

 2) да у писаном облику, на свој захтев, добије опис волонтерске активности;

 3) да буде упознат са кодексом понашања, односно етичким правилима понашања која су прописана у делатностима у којима се обавља волонтирање, ако они постоје;

 4) на одговарајуће оспособљавање, ако је такво оспособљавање потребно за обављање волонтерских активности;

 5) на стручну помоћ и подршку током волонтирања;

 6) на накнаду уговорених трошкова насталих у вези са волонтирањем;

 7) на безбедне и здраве услове рада и средства и опрему за личну заштиту, у складу са природом волонтерских активности које обавља;

 8) да се упозна са опасностима и штетностима која су у вези са волонтерским активностима које обавља;

 9) на одмор у току волонтирања, дневни и недељни одмор, у уговореном трајању;

 10) на заштиту приватности и заштиту података о личности у складу са законом који уређује заштиту података о личности;

 11) да буде консултован при одлучивању о начину обављања волонтерске активности;

 12) друга права одређена овим законом, уговором о волонтирању и другим прописом;

 13) одбије волонтирање које није у складу са законом, другим прописом или уговором о волонтирању.

 Волонтер има права из пензијског и инвалидског и здравственог осигурања за случај повреде на раду и професионалне болести, у складу са законом.

**Накнада трошкова волонтирања**

**Члан**

Волонтер има право на накнаду трошкова волонтирања, и то за:

 1) радну одећу и средства и опрему за личну заштиту волонтера, ако су неопходни за спровођење волонтирања;

 2) путовања, смештај и исхрану волонтера и других трошкова који настану у вези са извршавањем волонтерских активности;

 3) лекарске прегледе обезбеђене за потребе волонтирања;

 4) обуке за обављање волонтерских активности, ако су потребне за спровођење волонтирања;

 5) премије осигурања исплаћене за случај повреде или професионалне болести настале у вези са спровођењем волонтерских активности, односно новчане накнаде у сврху осигурања од одговорности за штету насталу код организатора волонтирања или трећег лица:

 6) исплату џепарца за волонтирање које траје дуже од 10 сати недељно најмање и месец дана без прекида, чији месечни износ не може бити већи од 30% од нето износа минималне месечне зараде за пуно радно време у Републици Србији одређене на основу минималне цене рада утврђене у складу са законом, ако је исплата џепарца предвиђена уговором према програмима волонтирања ЕУ и међународних програма који се односе на финансирање програма волонтирања.

 Накнада трошкова утврђује се уговором о волонтирању.

 У погледу повреде на раду, професионалне болести, радне одеће, средстава за опрему и личну заштиту волонтера, и др. права на накнаду трошкова волонтирања из става 1. тач. 1)-5) сходно се примењују прописи о раду и прописи о безбедности и здрављу на раду.

 Накнаду трошкова уколико је предвиђена уговором, сноси организатор волонтирања.

**Обавезе волонтера**

**Члан**

Волонтер је дужан да:

 1) волонтира у складу са овим законом, упутствима организатора волонтирања и уговором о волонтирању, ако је уговор закључен;

 2) обавља волонтерске активности лично и непосредно у складу са правилима струке и професионалне етике, када волонтирање захтева стручна знања;

 3) обавља волонтерске активности непристрасно, без обзира на лична својства корисника;

 4) обавести организатора волонтирања о битним околностима које утичу или би могле да утичу на обављање волонтерских активности или које угрожавају његов живот или здравље, односно живот или здравље лица с којима долази у контакт за време волонтирања, као и о опасности за настанак материјалне штете за корисника волонтирања, организатора волонтирања, волонтера или треће лице;

 5) чува тајне податке, пословну тајну и податке о личности корисника волонтирања, у складу са законом о заштити података о личности.

**Члан**

Волонтер није дужан да волонтира у складу са упутством организатора волонтирања:

 1) ако извршавање упутства може да угрози живот и здравље волонтера, корисника волонтирања или трећег лица, или да доведе до настанка материјалне штете ових лица;

 2) које је морално неприхватљиво за волонтера, корисника волонтирања или друго лице;

 3) које је у супротности са законом, уговором о волонтирању или другим прописом.

 Ако извршавање упутства може да проузрокује штету волонтеру, кориснику волонтирања или трећем лицу волонтер је дужан да на то упозори организатора волонтирања писменим путем.

 Волонтер не одговара за проузроковану штету ако је претходно писменим путем упозорио организатора волонтирања на такву могућност.

У случајевима из ст. 1. до 3. овог члана, волонтер има право да одустане од волонтирања, односно, да једнострано раскине уговор о волонтирању без обавезе поштовања уговореног отказног рока.

**Обавезе организатора волонтирања**

**Члан**

Организатор волонтирања дужан је да:

 1) обезбеди волонтеру безбедност и здравље током обављања волонтерских активности, у складу са законом;

 2) изда волонтеру потврду о обављеном волонтирању,

 3) обезбеди средства за обављање волонтерских активности;

 4) обезбеди заштиту података о личности волонтера и заштиту приватности;

 5) обезбеди друге услове за волонтирање и права волонтера прописана овим законом и уговором о волонтирању.

 Организатор волонтирања одговара за тачност података уписаних у потврду о волонтирању.

 Организатор волонтирања дужан је да о свом трошку организује оспособљавање волонтера за рад са децом, особама са инвалидитетом, старим лицима, особама којима је неопходна помоћ и нега другог лица, болесним особама или особама које су потпуно или делимично лишене пословне способности, када је такво оспособљавање потребно за обављање волонтерских активности.

 Изглед и садржај потврде о волонтирању прописује министар надлежан за област волонтирања (у даљем тексту: Министар).

 Организатор волонтирања у опасним условима у смислу члана 3. став 7. овог закона, дужан је да обезбеди и обуку волонтера за волонтирање у опасним условима.

**Потврда о волонтирању**

**Члан**

 Потврда о волонтирању садржи: личне податке о волонтеру, податке о времену волонтирања, обуци, кратак опис волонтерских активности, и остале специфичности одређених врста волонтирања.

 Потврда о волонтирању, осим података из става 1. овога члана, садржи и потпис особе овлашћене за заступање организатора волонтирања којим се потврђује тачност наведених података.

 Потврда о волонтирању може да се изда електронским путем, у складу са прописом којим се уређује електронски потпис.

 Потврда о волонтирању која садржи податке и друге саставне делове из ст. 1. и 2. овог члана доказ о обављеном волонтирању.

 Организатор волонтирања може издавати, књижице и друге документе ради доказивања волонтерског статуса, а они се могу сматрати потврдом о волонтирању ако садрже податке и елементе из става 1. и 2. овога члана.

 Држављанима Републике Србије који волонтирају у иностранству организатор волонтирања са седиштем у Републици Србији дужан је да изда потврду о волонтирању, ако учествује у спровођењу програма волонтирања у иностранству.

**Одговорност организатора волонтирања и волонтера**

**Члан**

Организатор волонтирања је одговоран за штету коју волонтер проузрокује кориснику или трећем лицу у вези са вршењем волонтерске активности.

 Организатор волонтирања који је надокнадио штету коју је проузроковао волонтер намерно или крајњом непажњом, има право да од тог волонтера захтева накнаду плаћеног износа.

 Волонтер је одговоран за штету коју вршењем волонтерске активности проузрокује организатору волонтирања намерно.

 На утврђивање постојања штете, њену висину, околности под којима је настала, одговорност и начин накнаде, сходно се примењују прописи о накнади штете.

 Организатор волонтирања је дужан да волонтеру надокнади штету коју претрпи у вези са волонтирањем, осим ако је штету волонтер проузроковао намерно.

**IV. УГОВОР, ЕВИДЕНЦИЈА И ИЗВЕШТАВАЊЕ О ВОЛОНТИРАЊУ**

**Уговор о волонтирању**

**Члан**

Уговор о волонтирању закључује се између организатора волонтирања и волонтера, у писаној или електронској форми у складу са законом.

 Изузетно од става 1 овог члана, уговор о волонтирању не закључује се ако волонтирање траје до десет сати недељно, осим:

 1) на захтев волонтера:

 2) са малолетним волонтером;

 3) са страним држављанином и лицем без држављанства;

 4) са држављанином Републике Србије који волонтира у иностранству, ако организатор волонтирања има седиште у Републици Србији;

 5) ако су корисници волонтирања лица из члана 6 став 1 овог закона.

Уговор о волонтирању који се закључи са страним држављанином и лицем без држављанства сматра се доказом о оправданости привременог боравка у Републици Србији, у складу са законом којим се уређује кретање и боравак странаца.

 Организатор волонтирања дужан је да приликом подношења пријаве у евиденцију организатора волонтирања има сачињен општи акт, у којем је уређено волонтирање у случајевима у којима организатор волонтирања, у складу са овим чланом, нема обавезу да са волонтером закључи уговор о волонтирању.

 Организатор волонтирања из става 4. овог члана, у општем акту уређује следећа питања:

 1) начелна права и обавезе волонтера;

 2 трошкови волонтирања који се надокнађују;

 3) накнада штете;

 4) правила о оспособљавању волонтера.

**Члан**

Уговор о волонтирању обавезно садржи:

 1)назив и седиште организатора волонтирања;

 2) име и презиме волонтера, ЈМБГ волонтера или број пасоша уколико је волонтер страно лице, место пребивалишта односно боравишта волонтера;

 3) податке о кориснику волонтирања, када је корисник волонтирања правно лице;

 4) податке о месту и трајању волонтирања;

 5) опис волонтерских активности;

 6) податке о оспособљавању за волонтирање, ако је такво оспособљавање неопходно за обављање волонтерских активности;

 7) трошкове волонтирања који се надокнађују, као и начин њиховог обрачуна и накнаде;

 8) отказни рок;

 9) друга права и обавезе волонтера, организатора волонтирања или корисника волонтирања, уколико уговорне стране сматрају да је потребно.

 Организатор волонтирања пре закључења уговора о волонтирању, односно пре отпочињања волонтерских активности, од волонтера прибавља потписану изјаву да код њега не постоје сметње из члана 6. став 1. тач.1)-3) овог закона, односно да су испуњени услови из члана 5. став 6. овог закона.

**Члан**

Уговор о волонтирању престаје:

 1) истеком времена на који је закључен или испуњењем уговорне обавезе;

 2) споразумом уговорних страна;

 3) једностраним раскидом уговора, уз поштовање отказног рока прописаног уговором, који не може бити дужи од три дана;

 4) даном правноснажности одлуке о наступању сметње из члана 6. овог закона;

 5) када се родитељ или старатељ малолетног лица не сагласи са наставком волонтирања;

 6) када орган старатељства односно старатељ повуче сагласност за наставак волонтирања лица из члана 5. став 6. овог закона.

 7) у другим случајевима одређеним уговором о волонтирању.

 Волонтер је дужан да организатора волонтирања обавести о правноснажности одлуке о наступању сметње из члана 6. овог закона, одмах по правноснажности одлуке из става 1. тачка 4) овог члана.

**Члан**

Волонтер може у свако доба да раскине уговор о волонтирању, уз поштовање отказног рока прописаног уговором, без обавезе да за то наведе разлог.

 Организатор волонтирања може да раскине уговор о волонтирању:

 1) кад престане потреба за волонтирањем;

 2) ако не може да обезбеди услове за даље волонтирање;

 3) ако волонтер не испуњава уговорене обавезе;

 4) ако волонтер својим активностима угрожава корисника волонтирања или треће лице;

 5) у другим случајевима одређеним уговором о волонтирању.

**Евиденција и извештавање о волонтирању**

**Члан**

Организатор волонтирања је дужан да се пријави у евиденцију организатора волонтирања и води евиденцију о волонтерима и волонтерским програмима.

 Министарство надлежно за област волонтирања (у даљем тексту: Министарство) води евиденцију о организаторима волонтирања и формира Национално тело за развој волонтирања, које има саветодавну улогу, у циљу предлагања мера и активности које воде развоју волонтирања у Републици Србији.

 Организатор волонтирања дужан је да Министарству достави извештај о волонтерима и волонтерским програмима најкасније до 31. марта текуће године за претходну годину.

 Извештај из става 3. овог члана садржи податке о: организатору волонтирања, програму волонтирања, односно волонтерским активностима, кориснику волонтирања, волонтерима и уговорима о волонтирању.

Извештај може садржати и друге елементе, као што су: да ли је планирани циљ остварен, које су користи за волонтера, корисника волонтирања и заједницу које се програмом постижу.

 Ближу садржину и начин вођења евиденције о организаторима волонтирања, евиденција о волонтерима и волонтерским програмима, као и подношење извештаја, прописује Министар.

 Министарство на основу поднетих извештаја о волонтирању једном годишње, најкасније до 31. маја текуће године за претходну годину, објављује збирне податке о волонтирању у Републици Србији, укључујући податке о броју и структури организатора волонтирања, броју, родној и старосној структури волонтера, као и укупном броју волонтерских сати.

**V. НАДЗОР**

**Члан**

Надзор над применом овог закона, других прописа о волонтирању и уговора о волонтирању врши инспекција рада, односно управна инспекција.

 У вршењу инспекцијског надзора, инспектор је овлашћен да решењем наложи организатору волонтирања да у одређеном року отклони утврђене повреде закона, других прописа о волонтирању и уговора о волонтирању.

 Организатор волонтирања дужан је да, најкасније у року од 15 дана од дана истека рока за отклањање утврђене повреде, обавести инспекцију о извршењу решења.

 Инспектор подноси захтев за покретање прекршајног поступка ако нађе да је организатор волонтирања, повредом закона или других прописа учинио прекршај.

**VI. КАЗНЕНЕ ОДРЕДБЕ**

**Члан**

Новчаном казном од 100.000,00 до 500.000,00 динара казниће се за прекршај организатор волонтирања са својством правног лица:

1. ако ангажује за волонтирање малолетно лице супротно одредбама овог закона (члан 5);
2. ако не донесе програм волонтирања у складу са одредбама овог закона (члан 10);

 2) ако прекрши начело забране дискриминације (члан 13);

 3) ако организује волонтирање у циљу стицања добити или волонтирањем замењује рад у складу са прописима о раду (члан 15);

 4) ако на захтев волонтера не изда волонтеру потврду о обављеном волонтирању у складу са одредбама овог закона (члан 25. став 1. тачка 2);

 5) ако не обезбеди обуку волонтера за волонтирање у опасним условима у складу са одредбама овог закона (члан 25. став 6);

 6) ако не закључи уговор о волонтирању са волонтером у складу са одредбама овог закона (члан 28. ст. 1. и 2);

 7) ако не донесе општи акт у складу са одредбама овог закона (члан 28. став 4);

 8) ако од волонтера не прибави писану изјаву у складу са одредбама овог закона (члан 29. став 2);

 9) ако не достави извештај Министарству у складу са одредбама овог закона (члан 32. став 3);

 10) ако не поступи по решењу инспектора рада, односно управног инспектора у складу са одредбама овог закона (члан 33. став 2).

 Ако је прекршајем из става 1. тачка 3) овог члана прибављена имовинска корист, корист ће се одузети.

 Новчаном казном од 10.000,00 до 100.000,00 динара казниће се за прекршај из става 1. овог члана одговорно лице у правном лицу и одговорно лице у државном органу, органу покрајинске аутономије и јединице локалне самоуправе.

**VII. ПРЕЛАЗНЕ И ЗАВРШНЕ ОДРЕДБЕ**

Члан

Подзаконска акта за извршење овог закона донеће се у року од шест месеци од ступања на снагу овог закона.

Члан

Даном почетка примене овог закона престаје да важи Закон о волонтирању („Службени гласник РС“, број 36/10).

Члан

 Овај закон ступа на снагу осмог дана од дана објављивања у "Службеном гласнику Републике Србије", а примењује се по истеку рока од шест месеци од дана његовог ступања на снагу.